Kodanike erinevad huvid realiseeruvad mitte üksnes läbi riigiorganite ja  poliitiliste parteide, vaid ka väga erinevate mittetulundusühingute ja huvigruppide kaudu. Nagu juba märgitud, on põhiseaduse alusel igaühel õigus koonduda mittetulundusühingutesse ja -liitudesse. Nende moodustamise korda reguleerib mittetulundusühingute seadus.Seaduse kohaselt on mittetulundusühing isikute vabatahtlik ühendus, mille põhitegevuseks ei või olla majandustegevuse kaudu tulu saamine (§ 1 lg 1). Mittetulundusühing käsitletava seaduse mõttes on eraõiguslik juriidiline isik, mis kuulub registreerimisele.  Samas annab seadus võimaluse luua ka selliseid mittetulunduslikke ühendusi, mida ei ole vaja registreerida. Sellised ühendused ei ole juriidilised isikud ning neil puudub tsiviilõigus- ja -teovõime. Eraldi sätestab põhiseadus töötajate ja tööandjate ühingutesse ja liitudesse kuulumise vabaduse (§ 29 lg 5). Sellised mittetulundusühingud on oma olemuselt väga mitmesugused: siia kuuluvad ametiühingud, tarbijate ühingud, kultuuriühingud, tööandjate ühendused, kutseühingud ja -liidud, üürnike ja majaomanike  ühendused, kirikud, kogudused, usuühingud jne. Eesti poliitilises elus täidavad mittetulundusühingud väga mitmesuguseid funktsioone. Nende kaudu avalduvad erinevate elanikkonna kihtide ja gruppide ühised huvid, millest teadvustatakse erinevate vahenditega nii valitud saadikuid kui ka täidesaatva riigivõimu organeid. Sellised ühendused avaldavad suuremal või vähemal määral mõju riigi poliitika väljatöötamisele ning realiseerimisele. Vahendid, mida nimetatud ühendused kasutavad, on erinevad. Siin võib nimetada  streike, pöördumisi, avaldusi, esinemisi massiteabevahendites, pikette jne. Põhiseaduse § 29 lg 5 kohaselt võivad näiteks töötajate ja tööandjate ühingud ja liidud seista oma õiguste ja seaduslike huvide eest vahenditega, mida seadus ei keela. Parlamendisaadikuid püüavad nende tegevuses ühel või teisel määral mõjutada ka mitmesugused survegrupid, kes on huvitatud vastava sotsiaalse või majandusliku küsimuse konkreetsest lahendusest. Siin kasutatakse samuti mitmesuguseid nii formaalse kui ka mitteformaalse  mõjutamise vahendeid.